REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/229-23

20. oktobar 2023. godine

B e o g r a d

Z A P I S N I K

15. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 20. OKTOBRA 2023. GODINE

Sednica je počela u 13.10 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Tomislav Janković, Marija Jovanović, Jasmina Karanac, Dragovan Milinković, Ivana Nikolić, Marina Lipovac Tanasković, Đorđe Todorović i Bojan Torbica.

Sednici Odbora su prisustvovali zamenici članova Odbora: Branislav Josifović (zamenik Ivane Srbulović), Milija Miletić (zamenik Miroslava Kondića), Dejan Ignjatović (zamenik Vojislava Vujića).

Sednici nisu prisustvovali članovi Odbora: Dragan Jovanović, Tatjana Pašić, Predrag Marsenić, Nikola Nešić i Robert Kozma, niti njihovi zamenici.

Sednici su prisustvovali iz Regulatornog tela za elektronske komunikacije i poštanske usluge: dr Vladimir Krstić, član Saveta, Dragan Pejović, direktor, mr Dragoljub Stefanović, tehnički direktor i Zorana Vujović, direktor Sektora za pravne poslove.

Odbor je, jednoglasno, u skladu sa predlogom predsednika Odbora usvojio sledeći

D n e v n i r e d :

1. Razmatranje Izveštaja o radu Regulatornog tela za elektronske komunikacije i poštanske usluge za 2022. godinu (broj 02-1273/23 od 29. 06. 2023. godine).

Prva tačka dnevnog reda - **Razmatranje Izveštaja o radu Regulatornog tela za elektronske komunikacije i poštanske usluge za 2022. godinu**

Na početku uvodnog izlaganja Dragan Pejović, direktor Regulatornog tela za elektronske komunikacije i poštanske usluge **(**RATEL), istakao je da su aktivnosti RATEL a tokom 2022. godine bile usmerene na unapređenje regulatornog okvira za elektronske komunikacije i poštanske usluge, na unapređenje sistema za monitoring radio-frekfencijskog spektra, na zaštitu korisnika usluga elektronskih komunikacija i poštanskih usluga, takođe, povećanje konkurentnosti na tržištu elektronskih komunikacija i poštanskih usluga, stručni nadzor nad radom poštanskih operatora, kao i na unapređenje prisustva Ratela na međunarodnom nivou.

U toku 2022. godine izdato je ukupno 24.800 pojedinačnih dozvola za korišćenje radio frekfencija, oduzeto je 16.610 pojedinačnih dozvola za korišćenje radio frekvencija, u oblasti radio difuzne službe dati su odgovori za ukupno 17 dislokacija radio difuznih predajnika.

Tokom 2022. godine nastavljena je i faza testiranja za primenu 5G tehnologija, izdate su dozvole za korišćenje frekfencijskim opsezima od 700MHz, 2600MHz, 3400MHz i 3800MHz.

U 2022. godine formirano je 1.859 predmeta žalbe korisnika na operatore od čega je 584 predmeta rešeno pozitivno. Izdato je 167 potvrda o usaglašenosti radio opreme, doneto je 48 rešenja koje se odnose na dodelu produženje ili oduzimanje numeracija, uneto je 10.292 kontrolno merna zapisa, izdato je 13 odobrenja za obavljanje ostalih poštanskih usluga.

Na tržištu poštanskih usluga tokom 2022. godine, bilo je registrovano 56 operatora, samo jedan operator je pružao univerzalnu poštansku uslugu, a ostali operatori su pružali ostale poštanske usluge.

RATEL je tokom 2022. godine poslujući shodno zakonskim ovlašćenjima na tržištu elektronskih komunikacije i poštanskih usluga ostvario ukupan prihod od 2.244.321,000 dinara čime je ostvario veći prihod u odnosu na predhodnu godinu za 6%.

Tokom diskusije članovi Odbora su razmenili mišljenja sa predstavnikom Regulatornog tela za elektronske komunikacije i poštanske usluge **(**RATEL).

U diskusiji je učestvovala narodna poslanica: Marina Lipovac Tanasković.

Odbor je, jednoglasno, odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatornog tela za elektronske komunikacije i poštanske usluge za 2022. godinu.

Za izvestioca Odbora i predstavnika predlagača Predloga zaključka na sednici Narodne skupštine određen je Uglješa Marković, predsednik Odbora.

Na sednici Odbora vođen je tonski zapis.

Sednica je zaključena u 13.10 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

Maja Dimitrijević Uglješa Marković